PATVIRTINTA

Kauno lopšelio – darželio „Vaikystė“

direktorės 2020-05-14 įsakymu Nr. V-60

**KAUNO LOPŽELIO – DARŽELIO „VAIKYSTĖ“ UGDYMO ORGANIZAVIMO**

**TVARKA NUO 2020 M. GEGUŽĖS 18 DIENOS**

1. Kauno lopšelio – darželio „Vaikystė“ ikimokyklinis ir priešmokyklinis ugdymas nuo 2018 m. gegužės 18 d. organizuojamas, atsižvelgiant į Lietuvos Respublikos Sveikatos apsaugos ministro – valstybės lygio ekstremalios situacijos valstybės operacijų vadovo 2020 m. gegužės 11 d sprendimą Nr. V-1116 „Dėl ikimokyklinio ir priešmokyklinio ugdymo sąlygų organizavimo būtinų sąlygų“, laikantis Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“.

2. Vaikai į lopšelį – darželį (toliau – Darželis) priimami, tik įvertinus vaiko tėvų (įtėvių, globėjų) pateiktą deklaraciją. Tėvų pateiktos deklaracijos saugomos grupėse.

3. Nuo gegužės 18 d. veiks šios grupės: lopšelio „Žirniukų“, darželio „Bitučių“, „Boružėlių“, „Nykštukų“, „Saulučių“, „Raidelių“, priešmokyklinė „Meškučių“. Padaugėjus vaikų, bus atidaromos kitos grupės. Tėvai (įtėviai, globėjai) informuojami el. laiškais, į kokias grupes ir pro kokius įėjimus bus priimami vaikai į grupes.

4. **Visų grupių darbo laikas vienodas: 7.00 – 17.30 val. Prailginta grupė neveiks.**

5. Į Darželį gali būti vedami ir priimami tik sveiki vaikai, kuriems nepasireiškė viršutinių kvėpavimo takų infekcijų, ūmių žarnyno infekcijų ir kitų užkrečiamųjų ligų požymių.

6. Asmenys, atlydintys ir pasiimantys vaikus, privalo:

* dėvėti nosį ir burną dengiančias priemones (veido kaukes, respiratorius ar kitas priemones);
* skambinti grupės nurodytu telefonu ir laukti prie nurodytų durų, kol iš grupės ateis mokytoja ar mokytojo padėjėja;
* atsakyti į visuomenės sveikatos specialisto ar grupių mokytojų klausimus apie vaikų, šeimos narių sveikatos būklę.

7. Kiekvieną dieną vaikus prie grupių įėjimų sutinka ir išleidžia grupių mokytojos arba mokytojų padėjėjos, **tėvams į grupes eiti draudžiama**.

8. Kiekvieną rytą koridoriuje (tambūre) grupių mokytojos pamatuoja vaiko kūno temperatūrą ir paklausia vaiką atvedusių tėvų (įtėvių, globėjų), ar vaikas, kiti kartu gyvenantys šeimos nariai neturi ūmių viršutinių kvėpavimo takų infekcijų, ūmių žarnyno infekcijų ir kitų užkrečiamųjų ligų požymių (pvz., karščiavimas, sloga, kosulys, pasunkėjęs kvėpavimas, viduriavimas, vėmimas ir pan.). Termometrai, kuriais matuojama vaikų temperatūra, laikomi koridoriuje sutartose vietose. Vaiko kūno temperatūros rodmenys ir kita su sveikata susijusi informacija pažymima sveikatos būklės vertinimo žurnale.

9. Jeigu su vaiku kartu gyvenantys šeimos nariai turi ūmių viršutinių kvėpavimo takų infekcijų, ūmių žarnyno infekcijų ir kitų užkrečiamųjų ligų požymių (pvz., karščiavimas, sloga, kosulys, pasunkėjęs kvėpavimas, viduriavimas, vėmimas ir pan.), vaikas į Darželį nepriimamas.

10. Vaiko kūno temperatūrą matuojama ir pažymima sveikatos būklės žurnale ir jį išleidžiant į namus. Vaiko sveikatos būklės žurnalų segtuvai per savaitę laikomi grupėse, kiekvieną pirmadienį perduodami visuomenės sveikatos specialistui ir laikomi jo kabinete.

11. Vaikui sunegalavus, grupės mokytoja ar padėjėja atveda vaiką į visuomenės sveikatos specialisto kabinetą, kur pamatuojama temperatūra, įvertinama vaiko sveikatos būklė ir informuojami vaiko tėvai. Kol atvyks tėvai, vaikas pasilieka visuomenės sveikatos specialisto kabinete su jį prižiūrinčiu asmeniu.

12. Darželyje vykdomos Sveikatos apsaugos ministro – valstybės lygio ekstremaliosios situacijos valstybės operacijų vadovo rekomendacijos:

* šalia įėjimų į įstaigą ir patalpas sudaromos galimybės rankų dezinfekcijai, gerai matomoje vietoje pakabinamos rankų dezinfekcijai skirtos priemonės;
* šalia įėjimų į įstaigą ir patalpas pakabinta informacija apie asmens higienos laikymosi būtinybę (rankų higieną, kosėjimo, čiaudėjimo etiketą ir kt.);
* grupėse sudarytos tinkamos sąlygos darbuotojų ir vaikų rankų higienai (praustuvėse tiekiamas šiltas ir šaltas vanduo, prie praustuvių patiekiama skysto muilo);
* patalpos vėdinamos prieš atvykstant vaikams ir ne rečiau kaip 2 kartus per dieną;
* patalpos valomos atsižvelgiant į Lietuvos Respublikos sveikatos apsaugos ministerijos parengtas rekomendacijas patalpų valymui COVID-19 pandemijos metu (pridedamas priedas 1 „Bendrosios rekomendacijos maisto tvarkytojams“ ir priedas 2 „Teritorijos, patalpų, įrenginių, inventoriaus, žaislų priežiūra“).

13. Lopšelio – darželio darbuotojai privalo:

* **pateikti deklaraciją;**
* kiekvieną dieną, atvykus į darbą ir jį baigiant, **pasimatuoti kūno temperatūrą**, kurią darbuotojų sveikatos būklės žurnale fiksuoja visuomenės sveikatos specialistas, kai jo nėra – ūkio padalinio vadovas;
* **dėvėti nosį ir burną dengiančias apsaugos priemones**, vykdant vaikų priėmimą į grupes ir išleidžiant namo, nueinant iki virtuvės atsinešti maisto, lankantis darbuotojų tualete;
* maksimaliai laikytis grupių izoliacijos principo: **darbuotojai tą pačią dieną dirba tik vienoje grupėje, o vaikai nuolatos lanko tą pačią grupę;**
* grupės veiklą vykdyti taip, kad būtų **išvengta skirtingas grupes lankančių vaikų kontakto tiek patalpose, tiek lauke;**
* susitarti su šalia veikiančios grupės (toje pačioje laiptinėje ir išeinantys pro tas pačias duris) personalu tarpusavyje, kad **abiejų grupių vaikai išeitų į lauką ir grįžtu iš jo ne tuo pačiu laiku;**
* neorganizuoti bendrų veiklų kelioms vaikų grupėms;
* užtikrinti, kad **su vaikais neturėtų kontakto darbuotojai**, į kurių pareigas neįeina tiesioginis darbas su vaikais;
* pasireiškus viršutinių kvėpavimo takų ligų, ūmių žarnyno infekcijų ir kt. susirgimų požymiams (karščiavimas (37,3 °C ir daugiau), sloga, kosulys, čiaudulys, pasunkėjęs kvėpavimas, viduriavimas, vėmimas ir pan.), nedelsiant informuoti administraciją ir nusišalinti nuo darbo.

14. Grupių mokytojos ir mokytojų padėjėjos nuo 2020 m. gegužės 18 d. dirba Darželio direktoriaus patvirtintu darbo grafiku, užtikrinant, kad vienu metu kiekvienoje grupėje dirba du asmenys.

15. Grupių mokytojos ir mokytojų padėjėjos su Darželio administracija bendrauja tik nuotoliniu būdu: skambina, siunčia žinutes, dalyvauja vaizdo pokalbiuose. Reikalingi grupėms daiktai, priemonės ir dokumentai paliekami sutartose vietose (ant suoliuko prie virtuvės ir ant pufų prie direktorės kabineto).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_